**วันที่ 30 ตุลาคม 2567**

**“รมว.นฤมล”เผยข่าวดี กระทรวงเกษตรฯ และ FAO เตรียมจัดงานเฉลิมฉลองวันดินโลก “5 ธันวาคม” ปี 2567 อย่างยิ่งใหญ่ พร้อมถ่ายทอดสัญญาณสดผ่านระบบออนไลน์ Zoom Meeting ทั่วโลก**

ศ.ดร.นฤมล ภิญโญสินวัฒน์ รัฐมนตรีว่าการกระทรวงเกษตรและสหกรณ์ เป็นประธานการประชุมคณะกรรมการอำนวยการจัดงานเฉลิมฉลองวันดินโลก ประจำปี 2567 (The Global Celebration of World Soil Day 2024) และการประชุมนานาชาติว่าด้วยการจัดการทรัพยากรดินและน้ำ เพื่อความมั่นคงทางอาหารอย่างยั่งยืน (The International Soil and Water Forum 2024) ณ ห้องประชุมกระทรวงเกษตรและสหกรณ์ เพื่อติดตามความคืบหน้า และเตรียมความพร้อมการจัดงานดังกล่าว

โดยในส่วนการจัดงานเฉลิมฉลองวันดินโลก ประจำปี 2567 (The Global Celebration of World Soil Day 2024) นั้นกระทรวงเกษตรเกษตรและสหกรณ์ และองค์การอาหารและเกษตรแห่งสหประชาชาติ (FAO) ได้กำหนดจัดงานอย่างยิ่งใหญ่กว่าทุกปี เนื่องจากเป็นการครบรอบปีที่ 10 ของการประกาศให้มีวันดินโลก 5 ธันวาคม โดยกำหนดพิธีเฉลิมฉลองในวันที่ 5 ธันวาคม 2567 ณ ศูนย์วิจัยการอนุรักษ์ดินและน้ำ อ.ปากช่อง จ.นครราชสีมา สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงรับเชิญเสด็จพระราชดำเนินเป็นการส่วนพระองค์ เพื่อพระราชทานพระราชดำรัส และพระราชทานรางวัล King Bhumibol World Soil Day Award

นอกจากนี้ ในพิธีเฉลิมฉลองวันดินโลก จะมีการถ่ายทอดสัญญาณสดผ่านระบบออนไลน์ Zoom Meeting ไปยังทั่วโลก รวมทั้งถ่ายทอดสัญญาณงานเฉลิมฉลองวันดินโลกในระหว่างการประชุมรัฐภาคีอนุสัญญาว่าด้วยการต่อต้านการแปรสภาพเป็นทะเลทราย สมัยที่ 16 จากซาอุดีอาระเบีย ด้วย

สำหรับการประชุมนานาชาติว่าด้วยการจัดการทรัพยากรดินและน้ำ เพื่อความมั่นคงทางอาหารอย่างยั่งยืน (The International Soil and Water Forum 2024) มีกำหนดจัดขึ้นระหว่างวันที่ 9 – 11 ธันวาคม 2567 ณ โรงแรมอนันตรา สยาม กรุงเทพฯ ในรูปแบบ Hybrid ปัจจุบันมีผู้ตอบรับเข้าร่วมการประชุมระดับรัฐมนตรี จำนวน 20 คน จาก 16 ประเทศ ได้แก่ สาธารณรัฐอาร์เมเนีย สาธารณรัฐอาเซอร์ไบจาน สาธารณรัฐบาร์เบโดส รัฐพหุชนชาติแห่งโบลิเวีย สหพันธรัฐหมู่เกาะคุก สาธารณรัฐโดมินิกัน สาธารณรัฐประชาธิปไตยติมอร์-เลสเต สาธารณรัฐแกมเบีย สาธารณรัฐคีร์กีซ สาธารรัฐเปรู และหมู่เกาะโซโลมอน

ทั้งนี้ กระทรวงเกษตรฯ ได้มีคำสั่งแต่งตั้งคณะอนุกรรมการดำเนินงานจัดการประชุมนานาชาติว่าด้วยการจัดการทรัพยากรดินและน้ำ เพื่อความมั่นคงทางอาหารอย่างยั่งยืน และรายงานความก้าวหน้าการดำเนินงานด้านต่าง ๆ ทั้งในส่วนของคณะอนุกรรมการด้านสารัตถะและการจัดนิทรรศการ คณะอนุกรรมการด้านพิธีการ การต้อนรับ การประชาสัมพันธ์ การจัดเลี้ยง และสถานที่ คณะอนุกรรมการด้านอาคันตุกัสัมพันธ์ (Liaison Officer) ด้านยานพาหนะ การจราจร และรักษาความปลอดภัย และคณะอนุกรรมการด้านงบประมาณและการเงิน เพื่อขับเคลื่อนการดำเนินงานอย่างเป็นรูปธรรมต่อไป

